Politiet har for kort tid siden modtaget en anmeldelse om brand på Blåkildevej i Aalborg Øst. Området har de seneste dage været voldsomt plaget af en stribe påsatte brande, og nu tyder meget på, at den er galt igen. - Vi har teknikere på stedet, og vi kan ikke udelukke, at der er tale om en påsat brand, lyder det fra vagtchefen hos Nordjyllands Politi. Alle beboere i ejendommen er evakueret og uden for fare. Opgangen i den pågældende etage-ejendom på Blåkildevej er ifølge politiets oplysninger voldsomt røgskadet. Formentlig er branden opstået i et kælderrum. Så sent som torsdag aften besluttede Boligforeningen Himmerland ikke at opsætte videoovervågning i området, hvilket politi og beboere ellers har ønsket på baggrund af de seneste dages påsatte brande.

Opsummering:
Endnu en brand i Aalborg Øst. Beboere evakueret.